2021/0167 (NLE)

Javaslat

A TANÁCS VÉGREHAJTÁSI HATÁROZATA

Németország helyreállítási és rezilienciaépítési terve értékelésének jóváhagyásáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a Helyreállítási és Rezilienciaépítési Eszköz létrehozásáról szóló, 2021. február 12-i (EU) 2021/241 európai parlamenti és tanácsi rendeletre és különösen annak 20. cikkére,

tekintettel az Európai Bizottság javaslatára,

mivel:

(1)A Covid19-járvány rendkívül káros hatást gyakorolt Németország gazdaságára, tovább súlyosbítva a világjárvány előtt is fennálló kihívásokat. 2019-ben Németország egy főre jutó bruttó hazai terméke (GDP) az uniós átlag 133 %-ának felelt meg. A Bizottság 2021. tavaszi előrejelzése szerint Németország reál-GDP-je 4,9 %-kal csökkent 2020-ban, 2020-ban és 2021-ben kumulatívan pedig várhatóan 1,7 %-kal esik vissza. Bár a gazdaság viszonylag gyorsan helyreáll, a középtávú gazdasági teljesítményre hatást gyakorló hosszabb távú szempontok közé tartozik különösen a megtakarítások és a beruházások közötti egyensúly hiánya (a beruházási szükségletektől elmaradó magán- és közberuházásokkal), valamint az inaktív vagy alulreprezentált csoportok munkaerő-piaci potenciáljának az optimálistól elmaradó kihasználása.

(2)A Tanács 2019. július 9-én és 2020. július 20-án az európai szemeszter keretében ajánlásokat intézett Németországhoz. A Tanács 2020-ban különösen ajánlotta, hogy enyhítse a Covid19 azonnali következményeit, eredményesen kezelje a világjárványt, és mozgósítson megfelelő erőforrásokat az egészségügyi ellátásra. Tágabb értelemben Németországnak azt ajánlotta, hogy – a zöld és digitális átállásba való beruházásokra összpontosítva – növelje a köz- és magánberuházásokat, különös figyelemmel többek között a közlekedésre, a tiszta, hatékony és integrált energiarendszerre, a digitalizációra, az oktatásra, a lakhatásra és a K+F-re. A Tanács javasolta továbbá a közszolgáltatások és a kkv-k digitalizálásának javítását, a szabályozási és adminisztratív teher csökkentését, valamint az üzleti szolgáltatások és a szabályozott szakmák terén a verseny fokozását. Emellett a Tanács felkérte Németországot, hogy mozduljon el a munkát terhelő adóktól, csökkentse a hosszabb munkaidő vállalása ellen ható tényezőket, többek között a munkajövedelmek magas adóztatását, különösen az alacsony keresetűek és a második keresők esetében, őrizze meg nyugdíjrendszerének hosszú távú fenntarthatóságát, támogassa a magasabb bérnövekedést, valamint javítsa a hátrányos helyzetű csoportok oktatási eredményeit és készségszintjét. Az említett országspecifikus ajánlások végrehajtása terén a helyreállítási és rezilienciaépítési terv benyújtásakor elért eredmények vizsgálata alapján a Bizottság megállapítja, hogy teljesen megvalósult az az ajánlás, miszerint az ország tegyen meg minden szükséges intézkedést a világjárvány hatékony kezelése, a gazdaság működőképességének fenntartása és a későbbi helyreállítás támogatása érdekében.

(3)A Bizottság 2021. június 2-án Németországra vonatkozóan közzétette az 1176/2011/EU európai parlamenti és tanácsi rendelet 5. cikke szerinti részletes vizsgálat eredményeit. Vizsgálata alapján a Bizottság arra a következtetésre jutott, hogy Németországban határokon átnyúló jelentőségű makrogazdasági egyensúlyhiány áll fenn, különös tekintettel arra, hogy a folyó fizetési mérleg többlete továbbra is magas, ami a megtakarításokhoz képest visszafogott beruházási szintet tükröz.

(4)[Az euróövezethez tartozó tagállamok gazdaságpolitikájára vonatkozó ajánlásában a Tanács egyebek mellett azt ajánlotta az euróövezeti tagállamoknak, hogy – többek között helyreállítási és rezilienciaépítési terveik révén – biztosítsanak a gazdaság helyreállítását támogató szakpolitikai irányvonalat, és javítsák tovább a konvergenciát, a rezilienciát, valamint a fenntartható és inkluzív növekedést. A tanácsi ajánlás azt is tartalmazta, hogy erősítsék meg a nemzeti intézményi kereteket, biztosítsák a makroszintű pénzügyi stabilitást, valamint teljesítsék ki a gazdasági és monetáris uniót és erősítsék meg az euró nemzetközi szerepét.] [If the Council recommendation is not adopted by the time of the CID adoption, please remove the recital].

(5)2021. április 28-án Németország az (EU) 2021/241 rendelet 18. cikke (1) bekezdésének megfelelően benyújtotta a Bizottságnak nemzeti helyreállítási és rezilienciaépítési tervét. A terv benyújtását a helyi és regionális önkormányzatok, a szociális partnerek, a civil társadalmi szervezetek, az ifjúsági szervezetek és más érdekelt felek bevonásával a nemzeti jogi kerettel összhangban lefolytatott konzultációs folyamat előzte meg. A helyreállítási és rezilienciaépítési tervekkel kapcsolatos nemzeti felelősségvállalás alátámasztja azok sikeres végrehajtását, tartós nemzeti szintű hatását és európai szintű hitelességét. Az említett rendelet 19. cikkének megfelelően a Bizottság a rendelet V. mellékletében meghatározott értékelési iránymutatásokkal összhangban értékelte a helyreállítási és rezilienciaépítési terv relevanciáját, eredményességét, hatékonyságát és következetességét.

(6)A helyreállítási és rezilienciaépítési terveknek az (EU) 2021/241 rendelettel létrehozott Helyreállítási és Rezilienciaépítési Eszköz, valamint az (EU) 2020/2094 tanácsi rendelettel létrehozott Európai Uniós Helyreállítási Eszköz általános célkitűzéseit kell követniük a Covid19-válságot követő helyreállítás támogatása érdekében. Elő kell mozdítaniuk az Unió gazdasági, társadalmi és területi kohézióját azáltal, hogy hozzájárulnak az (EU) 2021/241 rendelet 3. cikkében említett hat pillérhez.

(7)A tagállami helyreállítási és rezilienciaépítési tervek végrehajtása Unió-szerte összehangolt beruházási és reformtörekvéseket jelent majd. E reformok és beruházások összehangolt és egyidejű végrehajtása, valamint a határokon átnyúló projektek végrehajtása révén a reformok és beruházások kölcsönösen erősítik majd egymást, és pozitív továbbgyűrűző hatásokat eredményeznek az egész Unióban. Ezért az eszköz által a tagállamok növekedésére és munkahelyteremtésére gyakorolt hatás körülbelül egyharmada más tagállamokból eredő továbbgyűrűző hatásokból fog származni.

A hat pillérhez hozzájáruló kiegyensúlyozott válasz